দিয়েগো মারাদোনার জার্সির নম্বর ছিল ১০। লিওনেল মেসিও পরেন ১০ নম্বর জার্সি। ব্রাজিলের তারকা নেমার দ্য সিলভার পিঠে দেখা যায় ১০ নম্বর। অর্থাৎ, ১০ নম্বর জার্সি দিয়েই চেনা যায় ফুটবলারের ক্লাস। অখ্যাত, অনামী কোনও দল মাঠে নামলে ফুটবল-পাগলদের চোখ খোঁজে সংশ্লিষ্ট দলের দশ নম্বর জার্সিধারীর দিকে।
সেই কক্ষপথে এবার ব্যান্ডেলের কেওটা হেমন্ত বসু কলোনীর অভিজিৎ সরকার। প্রস্তুতি ম্যাচগুলো মাতিয়ে দিয়েছেন এই বঙ্গতনয়। আর ভাল পারফরম্যান্সের পুরস্কারও পেয়ে গিয়েছেন অভিজিৎ। যুব বিশ্বকাপ কড়া নাড়ছে দরজায়। একে একে এদেশে চলে আসছে অংশগ্রহণকারী দলগুলো। শহরের রাজপথে যুব বিশ্বকাপের বিজ্ঞাপন চোখে পড়ছে। সোশ্যাল সাইটে শুরু হয়ে গিয়েছে প্রবল আলোচনা। ভারতের যুব দলের কোচ ডি ম্যাটোস জানিয়ে দিয়েছেন, ভারত সিংহের মতো ঝাঁপিয়ে পড়বে টুর্নামেন্টে। চলছে শেষ মুহূর্তের প্রস্তুতি।

সেজে উঠেছে অভিজিতের পাড়া। 
ইতিমধ্যেই কোচ জাতীয় দলের ফুটবলারদের হাতে তুলে দিয়ছেন জার্সি। অভিজিতের পিঠে উঠতে চলেছে ১০ নম্বর। প্রস্তুতি ম্যাচগুলোয় পারফরম্যান্সের নিরিখেই এই অ্যাটাকিং মিডফিল্ডারকে ১০ নম্বর জার্সি তুলে দিয়েছেন কোচ। ইতালিতে গিয়ে একটি গোল করেছিলেন। আর সেই গোলই অভিজিতকে পাদপ্রদীপের আলোয় নিয়ে আসে। বিভিন্ন সময়ে ১২, ১৭ নম্বর জার্সি পরলেও বিশ্বকাপে তার পিঠে উঠতে চলেছে ফুটবলের ‘অমূল্য রত্ন’।

এই জার্সি পরেই খেলবেন অভিজিৎ। 

এই বিষয়ে অন্যান্য খবর

বিশ্ব ফুটবল মানচিত্রে উঠে এল বাঙালি কিশোর, বাংলা কি তার মান রাখবে


চলতি মাসের ৬ তারিখ, ভারত অভিযান শুরু করছে বিশ্বকাপে। প্রতিপক্ষ মার্কিন যুক্তরাষ্ট্র। অভিজিতের পাড়ায় বসছে বড় বড় সব পোস্টার, ফেস্টুন। পাড়ার ছেলের কাছ থেকে নয়নাভিরাম খেলা দেখতে চান সবাই। সেজে উঠছে হেমন্ত বসু কলোনী। গর্বে বুক ভরে উঠছে বাবা হরেন সরকার ও মা অলকা সরকারের। সেই সঙ্গে ছেলের জন্য রয়েছে অজানা ভয়ও। স্নেহ-ভালবাসার থেকেই জন্মায় এই ভয়। কারণ স্নেহ তো সবসময়ে নিম্নদিকেই ধাবিত হয়।
অখ্যাত, অনামী হেমন্ত বসু কলোনী আজ আর সেই কিনু গোয়ালার গলি নয়। এখানকার মানুষের স্বপ্ন ডানা মেলে উড়তে শিখেছে। অভিজিতই সেই স্বপ্নের সওদাগর।